b'\n_START_ARTICLE_\nManija\n_START_SECTION_\nManiakiniai sindromai\n_START_PARAGRAPH_\nPsichopatologijoje da\xc5\xbeniausiai pasitaiko maniakinis sindromas linksma manija, kuriai b\xc5\xabdinga maniakin\xc4\x97 triada: linksma nuotaika, pagreit\xc4\x97jusios asociacijos, suaktyv\xc4\x97j\xc4\x99 judesiai. Tai prie\xc5\xa1inga depresiniam sindromui b\xc5\xabsena. Toki\xc5\xb3 ligoni\xc5\xb3 nuotaika ir savijauta puiki, jie b\xc5\xabna d\xc5\xbeiug\xc5\xabs, viskuo patenkinti, aktyv\xc5\xabs, pasitemp\xc4\x99, greit\xc5\xb3 judesi\xc5\xb3, neturi joki\xc5\xb3 problem\xc5\xb3, jau\xc4\x8dia dvasin\xc4\xaf bei fizin\xc4\xaf komfort\xc4\x85, viskas jiems atrodo lengvai pasiekiama, aplinka nuostabiai gra\xc5\xbei._NEWLINE_\xc4\xae akis krinta maniak\xc5\xb3 i\xc5\xa1vaizda. Jie atrodo jaunesni, negu yra i\xc5\xa1 tikr\xc5\xb3j\xc5\xb3, j\xc5\xb3 veidas gyvesnis, paraud\xc4\x99s, besi\xc5\xa1ypsantis. Jie daug, garsiai ir greitai kalba. Tiek i\xc5\xa1vaizda, tiek psichopatologija priklauso nuo maniakinio sindromo laipsnio. Maniakinio sindromo veikiami ligoniai b\xc5\xabna susijaudin\xc4\x99, ta\xc4\x8diau j\xc5\xb3 veiklos kryptingumas vis tiek i\xc5\xa1lieka. Ligoniai kuria begales plan\xc5\xb3, stengiasi juos realizuoti, bet prad\xc4\x97j\xc4\x99 nebaigia ir griebiasi kitos veiklos. Kad sp\xc4\x97t\xc5\xb3 \xc4\xafvykdyti savo planus ma\xc5\xbeai miega. Miego trukm\xc4\x97 sutrump\xc4\x97ja iki 2\xe2\x80\x933 val. per nakt\xc4\xaf. Nekreipia d\xc4\x97mesio \xc4\xaf savo i\xc5\xa1vaizd\xc4\x85, nesiskuta, nesi\xc5\xa1ukuoja. Kalbina nepa\xc5\xbe\xc4\xafstamus \xc5\xbemones, duoda jiems patarimus, v\xc4\x97liu paros metu skambina ma\xc5\xbeai pa\xc5\xbe\xc4\xafstamiems \xc5\xbemon\xc4\x97ms. Ra\xc5\xa1o ra\xc5\xa1tus \xc4\xaf \xc4\xafvairias \xc4\xafstaigas, ima kurti eil\xc4\x97ra\xc5\xa1\xc4\x8dius, straipsnius ir laiko juos \xc5\xa1edevrais. J\xc5\xb3 m\xc4\x85stymas b\xc5\xabna labai pagreit\xc4\x97j\xc4\x99s. Galvoje sukasi daug min\xc4\x8di\xc5\xb3, jos greitai kinta, tod\xc4\x97l nesp\xc4\x97ja vis\xc5\xb3 i\xc5\xa1sakyti, d\xc4\x97l to gali susidaryti m\xc4\x85stymo padrikumo \xc4\xafsp\xc5\xabdis. Kalba b\xc5\xabna vulgari, cini\xc5\xa1ka, i\xc5\xa1nyksta artumo jausmas, ne\xc4\xafvertinama situacija. Ra\xc5\xa1o daug ir greitai, didel\xc4\x97mis raid\xc4\x97mis, tekste daug taisym\xc5\xb3, pabraukim\xc5\xb3, tr\xc5\xabksta nuoseklumo, praleid\xc5\xbeiamos raid\xc4\x97s, \xc5\xbeod\xc5\xbeiai, mintys padrikos._NEWLINE_Atmintis gali b\xc5\xabti pager\xc4\x97jus, nors u\xc5\xbefiksuoti naujus dalykus sunku. D\xc4\x97l menko geb\xc4\x97jimo sutelkti d\xc4\x97mes\xc4\xaf ir polinkio fantazuoti ligoniai gali ir patys nesusigaudyti, kur tikrov\xc4\x97, o kur fantazija. Jie tampa labai nesavikriti\xc5\xa1ki, pervertina id\xc4\x97jas ir kliedesius._NEWLINE_I\xc5\xa1 suvokimo sutrikim\xc5\xb3 da\xc5\xbenai pasitaiko iliuzij\xc5\xb3, ypa\xc4\x8d regos. Haliucinacij\xc5\xb3 b\xc5\xabna retai, ir tik elementari\xc5\xb3, susijusi\xc5\xb3 su pakilia nuotaika\xc2\xa0\xe2\x80\x93 linksmi balsai, malonus kvapas ar skonis ir kt. Maniakiniam sindromui b\xc5\xabdingi suintensyv\xc4\x97j\xc4\x99 instinktai ir potraukiai, ypa\xc4\x8d seksualiniai. Jie jau\xc4\x8diasi fizi\xc5\xa1kai stipr\xc5\xabs, nepavargsta nei po ilg\xc5\xb3 kelioni\xc5\xb3, nei po sunkaus darbo._NEWLINE_Maniakinis sindromas pasitaiko re\xc4\x8diau negu depresinis. Be to, pasteb\xc4\x97ta, kad pastaraisiais de\xc5\xa1imtme\xc4\x8diais jis vis ret\xc4\x97ja._NEWLINE_Be \xc5\xa1io da\xc5\xbeniau pasitaikan\xc4\x8dios maniakinio sindromo psichopatologijos, gali b\xc5\xabti ir kit\xc5\xb3 jos variant\xc5\xb3._NEWLINE_Pikta manija esti tokia b\xc5\xabsena, kai greta pakilios nuotaikos, pasirei\xc5\xa1kia pyktis, dirglumas, irzlumas, priekabumas, galimi agresijos protr\xc5\xabkiai. Ligoniai su visais gin\xc4\x8dijasi ir pan._NEWLINE_Neproduktyvi manija\xc2\xa0\xe2\x80\x93 kai ligoniai b\xc5\xabna linksmi, bet pasyv\xc5\xabs, vang\xc5\xabs, nenori imtis jokios veiklos._NEWLINE_Manija, kuriai b\xc5\xabdingas stuporas. Jos metu b\xc5\xabna tik vienas maniakin\xc4\x97s triados komponentas\xc2\xa0\xe2\x80\x93 linksma nuotaika, o m\xc4\x85stymas sul\xc4\x97t\xc4\x97j\xc4\x99s, judesiai ai\xc5\xa1kiai prislopinti._NEWLINE_Manija be manijos, tuomet pagreit\xc4\x97ja judesiai, ta\xc4\x8diau n\xc4\x97ra pastebima linksmumo, pagreit\xc4\x97jusio m\xc4\x85stymo.\n_START_SECTION_\nManijos epizodai\n_START_PARAGRAPH_\nManijos epizodai yra skiriami pagal tris sunkumo laipsnius, ta\xc4\x8diau visais atvejais ligoniui b\xc5\xabdinga pakili nuotaika, padid\xc4\x97j\xc4\x99s fizinis ir psichinis aktyvumas. Tai taikoma tik vienkartiniams manijos ar hipomanijos sindromams. Pasikartojantys epizodai vadinami dvipoliu afektiniu sutrikimu._NEWLINE_Hipomanija\xc2\xa0\xe2\x80\x93 lengvo laipsnio manija, ligoniui neb\xc5\xabna haliucinacij\xc5\xb3 ar kliedesi\xc5\xb3. Sutrikimui b\xc5\xabdingas pastovus, lengvas nuotaikos pakilumas, padid\xc4\x97j\xc4\x99s aktyvumas. Ligoniai b\xc5\xabna veikl\xc5\xabs, turi daug plan\xc5\xb3 ir stengiasi juos realizuoti. Ligos simptomai ry\xc5\xa1kiau nesutrikdo darbo ar socialin\xc4\x97s adaptacijos. \xc5\xa0ios b\xc5\xabsenos ligonis kartais i\xc5\xa1judina ir kitus \xc5\xbemones, bendradarbius, gana s\xc4\x97kmingai organizuoja daug pastang\xc5\xb3 reikalaujan\xc4\x8dias ekskursijas, susitikimus. Aplinkiniai jo elgesyje paprastai nepastebi ligos po\xc5\xbeymi\xc5\xb3. Ligoniai nesilaiko drausm\xc4\x97s, da\xc5\xbenai pradeda vartoti svaiginamuosius g\xc4\x97rimus, tampa i\xc5\xa1laid\xc5\xabs, lengvai susipa\xc5\xbe\xc4\xafsta su \xc5\xbemon\xc4\x97mis. Rengiasi tvarkingai, net stilingai, ta\xc4\x8diau gana da\xc5\xbenai taip pat tr\xc5\xabksta saiko\xc2\xa0\xe2\x80\x93 d\xc4\x97vi ne jo am\xc5\xbeiui ir ne ta proga tinkamus drabu\xc5\xbeius. Sutrinka takto jausmas, tampa familiar\xc5\xabs, m\xc4\x97gsta kalb\xc4\x97ti erotine tema, nors anks\xc4\x8diau tai nebuvo jiems b\xc5\xabdinga. Susiformavus maniakiniam sindromui, min\xc4\x97ti bruo\xc5\xbeai \xc4\xafgauna grotesko, karikat\xc5\xabros pob\xc5\xabd\xc4\xaf._NEWLINE_Manija be psichoz\xc4\x97s simptom\xc5\xb3. \xc5\xa0io sutrikimo metu nuotaika nepriklauso nuo aplinkybi\xc5\xb3. Gali varijuoti nuo ner\xc5\xabpestingo linksmumo iki beveik nekontroliuojamo susijaudinimo. Atsiranda hiperaktyvumas, skubotas kalb\xc4\x97jimas, i\xc5\xa1sibla\xc5\xa1kymas, savikritikos stoka, perd\xc4\x97ta didyb\xc4\x97 ir optimizmas. Gali tapti agresyviu, imtis neprakti\xc5\xa1k\xc5\xb3 plan\xc5\xb3, nuolat \xc4\xafsimyl\xc4\x97ti. Da\xc5\xbeniausiai manija prasideda per 1\xe2\x80\x932 savaites. Tuomet sutrinka \xc4\xafprastas darbingumas, socialinis aktyvumas. Vidutin\xc4\x97 manijos trukm\xc4\x97 4\xe2\x80\x936 m\xc4\x97nesiai. Apie pus\xc4\x97 pacient\xc5\xb3 piktnaud\xc5\xbeiaja alkoholiu._NEWLINE_Manija su psichoz\xc4\x97s simptomais. Tai sunkesn\xc4\x97 manijos forma. Padid\xc4\x97jusi savivert\xc4\x97 ir didyb\xc4\x97s id\xc4\x97jos gali tapti kliedesiais, o pakilumas ir \xc4\xaftarumas\xc2\xa0\xe2\x80\x93 persekiojimo kliedesiu. Ligonio kalbos kartais net ne\xc4\xafmanoma suprasti. \xc5\xbdmogus gali imtis prievartos, elgtis agresyviai. Ligonis nesir\xc5\xabpina maistu ir asmenine higiena, tod\xc4\x97l gali b\xc5\xabti pavojingas pats sau.'